આપણે સુખ બજારમાંથી ખરીદી ન શકીએ. આપણે જાતે સુખ પેદા પણ કરી ન શકીએ. સુખ આડપેદાશ છે. પોતાના વતન આર્જેન્ટિનાના એક અઠવાડિક સામયિકને આપેલી મુલાકાતમાં પોપ ફ્રાન્સિસે સુખ અનુભવવા તરફનાં આઠ પગલાં ચીંધ્યાં છે. વડાધર્મગુરુ પોપ તો કૅથલિક ખ્રિસ્તી આલમના આધ્યાત્મિક વડા છે. પણ હાલના વડાધર્મગુરુ પોપ ફ્રાન્સિસ તો એવા ધાર્મિક વડા છે કે, આખી દુનિયા કાન દઈને એમને સાંભળે છે. એમની વૈશ્વિક આગેવાનીની કદર કરે છે. “સુખ માટેની પોપ ફ્રાન્સિસની વ્યૂહરચના” (Pope Francis’ Strategies for Happiness) નામે લેખક ફા. હેડવિક લૂઇસે વડાધર્મગુરુ ફ્રાન્સિસે નિર્દેશેલાં દસ પગલાંઓની ટૂંકમાં વાત કરી છે. મેં લૂઇસના લેખ ચેન્નાઈથી પ્રકાશિત થતા પાક્ષિક ‘ન્યૂ લીડર’ના જુલાઈ ૧૬, ૨૦૧૭ના અંકમાં વાંચ્યો.